Nationalstrooss 4
D'Nationalstrooss 4 oder N4 ass eng lëtzebuergesch Nationalstrooss, am Kanton Lëtzebuerg an am Kanton Esch-Uelzecht. Si féiert vu Lëtzebuerg op Esch-Uelzecht a vun do weider a Frankräich, wou se Uschloss un déi franséisch D16 huet. Allerdéngs ass se, zanter et d'Autobunn A4 gëtt, net méi duerchgängeg, mä et sinn Deeler dovun duerch d'Autobunn ersat ginn.

Streck vun der N4

Lëtzebuerg - Leideleng 
Si huet hiren Ufank an der Stad op der Bréisseler Plaz wou se vun der N2, N7 an N50 fortgeet. Vun do féiert se iwwer d'Avenue Marie-Thérèse, dann no lénks iwwer d'Route d'Esch duerch Hollerech, Gaasperech an d'Cloche d'or (wou se mat enger Bréck iwwer d'A6 geet). Zanter de Rond-point Schaarfen Eck 2019 ofgerappt gouf, stéisst d'N4 op der Héicht vum nationale Foussballstadion op de Boulevard de Kockelscheuer an den CR186. Se dréint do no riets, leeft e Stéck virun iwwer de Boulevard de Kockelscheuer a weider iwwer d'Route d'Esch Richtung Leideleng. Se féiert iwwer eng Bréck iwwer d'A4, a weider duerch d'Industriezon Grasbësch duerch Leideleng bis s'um Ausgang vun der Uertschaft op der Autobunn A4 erauskënnt.

Steebrécken 
En zweet Stéck vun der N4 existéiert nach zu Steebrécken, wou se vum Agank bis zum Ausgank vun der Uertschaft féiert (Rue d'Europe), allerdéngs kann een dat Stéck nëmmen a Richtung Lëtzebuerg befueren.

Esch-Uelzecht 
Dat drëtt Stéck geet vun der Ausfaart Esch-Uelzecht vun der A4 (Ausfaart Nr 5) iwwer d'Route de Luxembourg duerch Lalleng bis an den Zentrum vun Esch-Uelzecht laanscht d'Gare iwwer de Boulevard John F. Kennedy a weider iwwer de Boulevard Prince Henri bis op de Rond-point Um Däich wou och d'N31 an den CR168 erauskommen.

Vun do geet se weider iwwer d'Rue des Acacias an d'Rue d'Audun bis op d'franséisch Grenz, wou se an déi franséisch D16 iwwergeet.

Entwécklung vun der N4 
D'Strooss Lëtzebuerg - Esch - franséisch Grenz besteet zanter 1843. Se gouf deemools als „Escher Strooss“ bezeechent an huet déi belsch Grande route de deuxième classe ersat, déi vu Lëtzebuerg op Esch gelaf ass;

Mat der Ëmklasséierung vun Deeler vum staatleche Stroossereseau koum et zu enger Rei Ännerunge wat d'N4 ugeet:

1958 

 Knapp 500 m. sinn op der Kräizung zu Lalleng vun der Nationalstrooss an e Chemin repris deklasséiert ginn.

1969 an 1976 
Mat der Ouverture vun eenzelen Tronçonen vun der Autobunn A4 tëscht 1969 an 1976 sinn eenzel Deeler vun der N4 deklasséiert ginn:

 tëscht dem Verdeeler 3 Steebrécken an 5 Esch-Lalleng gouf d'N4 mat der N4B oder A4 ersat (1969);
 vum Verdeeler 2 Leideleng-Süd bis op Steebrécken ass se deels mat der A4 ersat ginn (1976);

1995 

 Zu Esch hu verschidde Gemengestroossen de Statut vun der Nationalstrooss 4 kritt: en Deel vum Boulevard Prince Henri, en Deel vun der Avenue des Terres-rouges, d'Rue des Acacias an de Boulevard Berwart;
 Och zu Esch goufen Deeler vun der Rue d'Audun a vun der Rue de Luxembourg an eng Gemengestrooss deklasséiert.

2021 
Mam Gesetz vum 15. Dezember 2021 iwwert d'Reklassement vum Stroossereseau ass d'Rue d'Europe zu Steebrécken an eng Gemengestrooss deklasséiert ginn.

Biller

Um Spaweck 

 Iwwersiichtskaart vum nationale Stroossereseau op der Internetsäit vun der Bauverwaltung

Nationalstrooss 04